D. Lipšic, minister spravodlivosti SR: (2003-07-03):
Vytvorenie špeciálneho súdu a úradu špeciálnej prokuratúry je obsiahnuté medzi základnými opatreniami v programovom vyhlásení vlády v časti spravodlivosť. Taktiež prijatie tohto zákona požaduje pravidelná správa Európskej komisie o pripravenosti Slovenskej republiky na členstvo v únii z 9. októbra minulého roku, na základe ktorej vláda návrh zákona zaradila medzi prioritné legislatívne úlohy. Návrhom zákona sa vytvárajú špecializované orgány na odhaľovanie, vyšetrovanie a trestné stíhanie korupčných káuz trestných činov, korupčných trestných činov, trestných činov spáchaných organizovaným zločinom a trestných činov spáchaných ústavnými činiteľmi, a to po prvé, úrad špeciálnej prokuratúry, ktorý bude osobitnou súčasťou generálnej prokuratúry, osobitné orgány Policajného zboru na odhaľovanie a vyšetrovanie týchto deliktov a špeciálny súd, ktorý bude v týchto prípadoch vykonávať súdne trestné konanie v prvom stupni, pričom jeho vecná príslušnosť bude na úrovni krajského súdu. Miestna pôsobnosť, miestna príslušnosť všetkých týchto orgánov bude pre celé územie Slovenskej republiky. Prijatím návrhu zákona sa: 1. umožní lepšia špecializácia a odbornosť týchto orgánov, 2. zabezpečí požadovaný stupeň ochrany týchto orgánov, 3. v prípade korupčných trestných činov dôjde k prelomeniu niektorých miestnych väzieb, ktoré môžu ovplyvniť odhaľovanie, vyšetrovanie a prípadne aj samotné súdne konanie v týchto prípadoch. Takisto v prípade trestných činov spáchaných ústavnými činiteľmi bude zabezpečené ich dôsledné a dôkladné vyšetrenie na to odborne pripravenými orgánmi činnými v trestnom konaní a zároveň aj nezávislé rozhodnutie súdu, a to jednak z pohľadu zákonnosti rozhodnutia, jednak z pohľadu odbornosti sudcov, keďže je predpoklad, že sudcovia zaradení na špeciálnom súde budú mať vysokú odbornú spôsobilosť a takisto aj morálne vlastnosti. V návrhu zákona je zabezpečená aj vyššia nezávislosť špeciálneho prokurátora, ktorého bude voliť a odvolávať na návrh generálneho prokurátora Národná rada. Okrem toho vo vzťahu k špeciálnemu prokurátorovi nebude možné uloženie takzvaného negatívneho pokynu v konkrétnej veci, to znamená uloženie pokynu, aby sa trestné stíhanie nezačalo, aby sa nevznieslo obvinenie, nepodal návrh na vzatie do väzby alebo sa zastavilo trestné stíhanie. Na záver uvádzam, že sudcovia a prokurátori, ktorí budú pridelení prostredníctvom výberového konania na špeciálny súd a úrad špeciálnej prokuratúry, budú aj platovo lepšie ohodnotení, čo vyplýva z vyššieho stupňa rizika, ktorému budú pri výkone funkcie vystavení. Zároveň je však upravená aj povinnosť týchto osôb ešte pred vymenovaním do funkcie podrobiť sa bezpečnostnej previerke na stupeň utajenia prísne tajné, ktorú vykonáva Národný bezpečnostný úrad, čo vyplýva z druhu vecí, ktoré budú v ich pôsobnosti a o ktorých budú rozhodovať. Z. Martináková, podpredsedníčka NR SR: Pán poslanec, želáte si položiť doplňujúcu otázku? Nie. Ďakujem, pán podpredseda vlády. G. Karlin, poslanec: Chcem, chcem, chcem, chcem. Z. Martináková, podpredsedníčka NR SR: Nech sa páči, pýtam sa. G. Karlin, poslanec: Nebol zapnutý mikrofón. Vážený pán minister, ja nepochybujem o vašom cieli a úprimnej snahe zlepšiť tieto, myslím si, vážne spoločenské a morálne delikty, ktoré sa nachádzajú v tejto spoločnosti, ale nie som o tom presvedčený, že spôsob, aký ste zvolili, je tá najšťastnejšia verzia. Skôr mi to pripadá, ako keby tu bol výnimočný stav a vtedy treba takéto metódy. A keďže sa hlásime k štandardnej demokratickej spoločnosti a sme to aj odsúhlasili, že ideme do Európskej únie, ja som za štandardné uplatňovanie demokracie aj v súdnictve. Je otázne, prečo sa nedarí štandardné uplatňovanie normálneho práva a aj všetkých dôsledkov jeho porušenia. Takže ja by som volil tú cestu. Ďakujem. Z. Martináková, podpredsedníčka NR SR: Nech sa páči, pán minister.